FI Euroopan unionin virallinen lehti C 233/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 233/10)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”AJO MORADO DE LAS PEDROÑERAS”

EY nro: ES/PGI/005/0228/12.3.2002

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Calidad Agroalimentaria y Agricultura Ecológica. Dirección General de Industria Agroalimentaria y Alimentación. Subsecretaria de Agricultura, Pesca y Alimentación del Ministerio de Agricultura, Pesca y Alimentación Osoite: Paseo Infanta Isabel, 1 E-28071 Madrid Puhelin: (34) 913 47 53 94 Faksi: (34) 913 47 54 10 Sähköposti: sgcaproagro@mapya.es

2. Ryhmittymä:

Nimi: COOPAMAN S.C.L. Osoite: C/ General Borrero, s/n. E-16660 Las Pedroñeras (Cuenca) Puhelin: (34) 967 16 05 36 Faksi: (34) 967 16 07 04 Sähköposti: — Kokoonpano: Tuottaja/jalostaja ( X ) muu ( )

3. Tuotelaji:

Luokka 1.6 Hedelmät, vihannekset ja vilja sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Ajo Morado de Las Pedroñeras”

4.2. Kuvaus: Maantieteellisellä merkinnällä ”Ajo Morado de Las Pedroñeras” suojataan Allium sativum L. -lajin sipulit, jotka kuuluvat alkuperäiseen luonnonlajiin ”Morado de Las Pedroñeras” (ja lajikkeeseen ”Morado de Cuenca”) ja jotka on tarkoitettu toimitettaviksi kuluttajille kuivattuina erillisinä sipuleina vuoden kuluessa sadonkorjuusta luokan Ekstra tai I sipuleina. Kuoritun sipulin halkaisijan on oltava Ekstra-luokassa vähintään 45 mm ja I-luokassa vähintään 41 mm.

Fyysiset ominaisuudet: Ajo Morado de Las Pedroñeras -valkosipulin sipuliosa on pallonmuotoinen eli pyöreä ja keskikokoinen, ja sillä on valkoinen tai hieman punertava, uurteinen ulkokuori. Sipulinkynsiä ympäröivä kuori on väriltään sinipunertava tai ruskeahko, ja siinä on myös uurteita. Kynnet ovat pieniä tai keskikokoisia, voisarvenmuotoisia, ja sipuli on sisältään vaaleankellertävä. Kynnet ovat tiukasti yhteenpuristuneita.

Kemialliset ominaisuudet: Ajo Morado de Las Pedroñeras -valkosipulissa on runsaasti rikkipitoisia orgaanisia yhdisteitä, joiden molekyylipaino on alhainen ja jotka ovat hyvin haihtuvia ja joilla on voimakas reaktiivisuus ja korkea rikki-, jodi- ja kvartsipitoisuus. Niiden farmakologinen aktiivisuus on merkittävä. Tärkeä tekijä on allisiini, josta valkosipulin haju ja maku pääasiallisesti johtuvat.

Aistinvaraiset ominaisuudet: Ajo Morado de Las Pedroñeras -valkosipuli on voimakkaanhajuinen ja -makuinen, ja sillä on stimuloiva vaikutus. Nämä ominaispiirteet korostuvat, kun sipulinkynsi rikotaan, jolloin edellä kuvatut haihtuvat yhdisteet vapautuvat.

4.3. Maantieteellinen alue: Tuotantoalue koostuu 225 paikkakunnasta, jotka kuuluvat La Manchan, Manchan, Mancha Altan, Mancha Bajan, Manchuelan ja Centron alueisiin Albaceten, Ciudad Realin, Cuencan ja Toledon maakunnissa Castilla–La Manchan itsehallintoalueella.

Tällä hetkellä kaikki Ajo Morado de Las Pedroñeras -valkosipulia kaupan pitävät yritykset sijaitsevat tuotantoalueella. Kuitenkin myös muualla sijaitsevat yritykset voivat käsitellä, pakata ja pitää kaupan Ajo Morado de Las Pedroñeras -valkosipuleita ja pitää niitä kaupan, jos yritykset täyttävät kaikki eritelmässä esitetyt vaatimukset sekä tarkastuslaitoksen asettamat erityisvaatimukset.

4.4. Alkuperätodisteet: Maantieteellisellä merkinnällä suojattujen punertavien valkosipulien alkuperän takaavat seuraavat seikat:

Lisääntymiseen käytetyt kynnet otetaan ainoastaan luonnonlajin Morado de Las Pedroñeras puhtaista sipuleista.

Valkosipulia viljellään kyseisellä tuotantoalueella palstoilla, jotka on kirjattu todistuksen myöntävän laitoksen valvomiin rekistereihin.

Sipulit käsitellään ja pakataan alkuperätodistuksen saaneissa ja sen myöntämisestä vastaavan laitoksen valvonnassa toimivissa yrityksissä. Käsittelylaitosten vastaanottopisteessä tehdään kullekin sipulierälle tarkastus, jossa tarkastetaan, että ne täyttävät kaikki kaupanpitämistä varten vaaditut ominaispiirteet. Suojattuja valkosipuleita käsitellään koko ajan erillään muista valkosipulilajeista.

Ainoastaan ne valkosipulit, jotka ovat läpäisseet kaikki käsittelyvaiheen aikana tehdyt tarkastukset, pakataan ja saatetaan markkinoille. Tuote myydään pakkauksissa, joissa on selvästi näkyvä erityinen maantieteellinen merkintä, joten uudelleen käyttö ei ole mahdollista.

4.5. Tuotantomenetelmä:

Viljelykäytäntö

Valkosipuli on luonnostaan kaksivuotinen ruohomainen kasvi, josta on sen sipulien kasvatuksen myötä tullut kaupallisessa mielessä yksivuotinen.

Maaperän muokkauksen jälkeen, kun vaot on merkitty, tehdään kylvö joulukuun alun ja tammikuun puolivälin välisenä aikana. Ensin valmistetaan siemen valituista, puhdistetuista ja irrotetuista sipuleista. Viljelyssä käytetään enimmäkseen keinokastelua; kastelemattomia palstoja ei juurikaan käytetä.

Ajo Morado de Las Pedroñeras -valkosipulin korjuu alkaa kesäkuun lopulla ja päättyy heinäkuun aikana. Se jatkuu vain harvoin elokuun ensimmäisiin päiviin. Keskituotto on 9–10 t/ha ja suurimmillaan tuotto on 13 t/ha. Tuotto riippuu ulkoisista ja sisäisistä tuotantotekijöistä ja viljelytavasta kasvukauden aikana.

Ajo Morado de Las Pedroñeras -valkosipulin viljelyalueella sadonkorjuu suoritetaan kahdessa vaiheessa. Ensimmäisessä vaiheessa kynnetään kylvövaot tätä tarkoitusta varten varustetulla traktorilla maan kuohkeuttamiseksi. Näin sipulit jäävät vakoon lehtiosa ylöspäin. Tämän jälkeen sipulit noukitaan käsin ja kerätään yhteen siten, että vältetään itse sipuleiden joutuminen aurinkoon. Työ alkaa aikaisin aamulla ja päättyy puoliltapäivin.

Seuraava vaihe on sitominen. Sipuliniput sidotaan yhteen siten, että se puoli nipusta, jossa sipulit ovat, asetetaan vuorotellen ylä- ja alapuolelle, jolloin syntyy lyhteen muotoinen kimppu. Kimput sidotaan erityisellä solmulla, jonka ansiosta ne ovat tiiviimpiä ja helpompia käsitellä. Tämän jälkeen ne kuljetetaan kuivatuspaikkaan. Vaikka olemassa on koneita, joilla voitaisiin nostaa valkosipulit, leikata juuret ja lehdet ja asettaa sipulit laatikkoihin tai säkkeihin, niitä käytetään harvoin. Koneet aiheuttavat sipuleille vahinkoa ja vähentävät niiden kaupallista arvoa.

Sadonkorjuun jälkeiset työt, kuivaus ja kauppakunnostus

Kosteuden haihduttamiseksi lehdistä ja sipuleista sipuliniput pinotaan ja kuivatetaan auringossa tai ilmavirran avulla. Myöhemmin irrotetaan juuret ja lehdet ja jatketaan kuivaamista, kunnes sipulit luovutetaan eteenpäin myöhempää käsittelyä varten.

Käsittely, pakkaaminen ja säilyttäminen

Käsittelylaitosten vastaanottopisteessä tehdään kullekin sipulierälle tarkastus, jossa tarkastetaan, että sipulit ovat kuivuneet riittävästi ja että ne täyttävät kaikki kaupanpitämistä varten vaaditut ominaispiirteet.

Jos erä hyväksytään, se johdetaan vastaanottosäiliöön. Se luokitellaan ja harjataan mullan, pölyn ja muiden ulkoisten ainesten poistamiseksi. Työ tehdään käsin, kunnes rikkoutuneet tai irtautuneet kuoret on poistettu ja sipulit on saatu houkuttelevannäköisiksi.

Kun käsittely on päätetty, sipulit pakataan eri pakkauksiin, joissa ne pidetään kaupan. Niitä voidaan varastoida huoneenlämmössä ainoastaan seuraavan satokauden syyskuun loppuun saakka.

Kyseisen ajankohdan jälkeen sipulit on ehdottomasti varastoitava tilassa, jonka kosteutta ja lämpötilaa säännellään (–2 ja –4 kesken celsiusasteessa). Säilytyslaatikot ja kontit on asetettava niin, että niiden väliin jää riittävästi tilaa asianmukaisen tuuletuksen varmistamiseksi. Varastojen pinta-alasta vähintään 10 % on oltava tuuletusta varten.

Konteissa ja laatikoissa on oltava merkintä, josta käy selvästi ilmi vastaanottopäivämäärä. Ajo Morado de Las Pedroñeras -valkosipulin maantieteellisellä merkillä suojattuja valkosipuleja ei voida pitää kaupan, jos niiden sadonkorjuusta on ehtinyt kulua vuosi.

4.6. Yhteys maantieteelliseen alkuperään: Valkosipuli on laajasti tunnettu paikallisesti ja alueellisesti mutta myös kansallisesti ja kansainvälisesti. Tähän ovat vaikuttaneet monet erilaiset tekijät, jotka liittyvät historiaan, kulttuuriin, perinteisiin, tapoihin, juhliin ja gastronomiaan.

Ensimmäiset viitteet valkosipulinviljelystä kyseisellä alueella ovat peräisin ”Diccionario Geográfico-Estadístico-Histórico de España y sus posesiones de Ultramar” teoksen 12. osasta (viite kokonaisuudessaan sisältyy historiallisia ja kulttuurisia viitteitä koskevaan liitteeseen V), jossa juristi, poliitikko ja kirjailija Pascual Madoz Ibáñez (Pamplona 1805 — Génova 1879) mainitsee Las Pedroñerasin maanviljelystä ja kaupasta puhuessaan valkosipulin, mikä osoittaa, että tuona aikana kyseisellä alueella viljeltiin valkosipulia ja sillä käytiin kauppaa. Näin ollen paikallisen väestön osaaminen tällä alalla tunnettiin jo 1800-luvun puolivälissä.

Kulttuuriperinnössä on useita todisteita valkosipulin viljelyn merkityksestä (valkosipulilettikilpailuja, juhlia, lauluja, tarinoita, jne.).

Valkosipulinviljely käy selvästi ilmi alueen gastronomiassa. Useimpien tyypillisten ruokalajien valmistuksessa käytetään ehdottomasti valkosipulia. Alueen ruokalajeja ovat mm. atascaburras, caldereta, moje de pimientos, perdiz en escabeche, revueltos, migas ja gachas.

Alkuperäinen luonnonlaji Morado de Las Pedroñeras on täysin sopeutunut La Manchan maaperän tyyppeihin ja ominaisuuksiin ja kestää hyvin alueen maatalous- ja sääolosuhteita.

4.7. Tarkastuslaitos:

Nimi: Servicios de Inspección y Certificación, S.L. (SIC) Osoite: C/ Ciudad no 13 — 1o E-45002 Toledo Puhelin: (34) 925 28 51 39 Faksi: (34) 925 28 51 39 Sähköposti: sic-toledo@sicagro.org

SIC on toimivaltaisen viranomaisen hyväksymä laitos, ja se täyttää standardin UNE-EN 45011 vaatimukset.

4.8. Merkinnät: Merkinnässä on esitettävä voimassa olevissa kaupanpitämissäännöissä määrätyt tiedot.

Kaikissa suojatun tuotteen esillepanossa käytetyissä pakkauksissa on oltava selvästi näkyvissä todistuksen myöntävän laitoksen toimittamat SMM-tunnus ja takuusinetti, etiketti sekä numeroitu vastaetiketti, joilla varmistetaan, ettei uudelleenkäyttö ole mahdollista.

Käytettävä tunnus:

(1) EUVL L 93, 31.3.2006, s. 12.